(Ministru kabineta

2015.gada \_\_. \_\_\_\_\_\_\_\_\_

rīkojums Nr. \_\_\_)

**Koncepcija par Nekustamā īpašuma valsts kadastra un Valsts vienotās datorizētās zemesgrāmatas vienotas sistēmas izveidi (kopsavilkums)**

Koncepcija ir izstrādāta, lai izpildītu Ministru kabineta 2011.gada 8.novembra sēdes protokollēmuma (Nr.66 31.§) *„Informatīvais ziņojums „Par priekšlikumiem nekustamā īpašuma nodokļa piemērošanai 2012.gadā un turpmākajos gados””* 6.punktā Tieslietu ministrijai doto uzdevumu un sniegtu priekšlikumus Nekustamā īpašuma valsts kadastra informācijas sistēmas (turpmāk – Kadastra informācijas sistēma) un Valsts vienotās datorizētās zemesgrāmatas (turpmāk – Datorizētā zemesgrāmata) datu apmaiņas uzlabošanai, lai novērstu dažādus datu nesakritību iemeslus.

**Risināmā jautājuma būtība**

Valsts kontrole 2010.gada 1.aprīļa revīzijas ziņojumā Nr.5.1-2-15/2009 „Valsts zemes dienesta sniegto pakalpojumu pieejamība, kvalitāte un atbilstība normatīvo aktu prasībām” ir konstatējusi, ka Kadastra informācijas sistēmā un Datorizētajā zemesgrāmatā reģistrētie dati nav pilnīgi, savstarpēji atbilstoši un pareizi.

Kadastra informācijas sistēmas un Datorizētās zemesgrāmatas datu apmaiņa šobrīd tiek reglamentēta Tieslietu ministrijas 2009.gadā izdotajā iekšējā normatīvajā aktā. Datu salīdzināšanu un nesakritību novēršanu Valsts zemes dienests (VZD) un Tiesu administrācija (TA) sadarbībā ar zemesgrāmatu nodaļām veic pastāvīgi. Pagaidām informācijas sistēmu tehniskās iespējas ļauj datu sinhronizāciju veikt tikai nekustamā īpašuma kadastra numura, nodalījuma numura un apakšnodalījuma numura līmenī.

Pamatojoties uz minēto Valsts kontroles ziņojumu Tieslietu ministrija izvirzīja vairākus uzdevumus, lai risinātu datu nesakritību iemeslus, būtiskākie no kuriem ir abu informācijas sistēmu un institūciju kompetences nodalīšana, novēršot informācijas dublēšanos, abu informācijas sistēmu datu struktūru atšķirības, kā arī informācijas sistēmu un institūciju informācijas apmaiņa.

**Nekustamā īpašuma valsts kadastra un Valsts vienotās datorizētās zemesgrāmatas vienotas sistēmas izveides mērķis**

Mērķis vienotas sistēmas izveidei ir radīt priekšnoteikumus efektīvai nekustamo īpašumu reģistrēšanas sistēmas attīstībai, nolūkā uzlabot nekustamā īpašuma reģistrācijas procesu, samazinot administratīvo slogu iedzīvotājiem, komersantiem un pašvaldībām, paātrinot nekustamo īpašumu formēšanas un reģistrācijas procesus, nodrošinot labākas iespējas turpmākai ar nekustamo īpašumu saistīto reģistru attīstībai.

**Risinājuma varianti**

Koncepcija paredz divus iespējamos risinājuma variantus.

I. risinājuma variants – Nekustamā īpašuma vienota reģistrēšanas sistēma, pastāvot divām institūcijām.

II. risinājuma variants – Sinhronizētu Valsts zemes dienesta Kadastra informācijas sistēmas un Tiesu administrācijas Datorizētās zemesgrāmatas izveide.

**I risinājuma variants**

Tiek izveidota Vienota Nekustamā īpašuma valsts kadastra un valsts vienotas datorizētas zemesgrāmatas informācijas sistēma (VIS), kas uztur visus datus par valstī esošajiem nekustamajiem īpašumiem. Abu institūciju kompetence attiecībā uz datu ievadīšanu ir skaidri nodalīta, izslēdzot datu dublēšanas iespējamību, jo dati tiek reģistrēti vienotā struktūrā. Zemesgrāmatas uzturēs informāciju par nekustamo īpašumu un tiesībām, VZD uzturēs informāciju par nekustamā īpašuma objektiem (raksturojošos/tehniskos datus). VIS satur aktuālus datus, kas nedublējas un ārējiem lietotājiem ir publiski ticami. VIS pārzinis ir VZD, kas ļaus samazināt resursus, risinot jautājumu par informācijas sistēmas attīstību un uzturēšanu. Radīti priekšnosacījumi procedūru integrācijai, lai mazinātu administratīvo slogu personām.

Ja tiek īstenots šis risinājuma variants, nepieciešams veikt obligātu datu sinhronizāciju jau **sākotnējā stadijā**, kas prasa lielus finanšu ieguldījumus. Kopējās risinājuma varianta izmaksas ir **35.7 milj. EUR**. Informācijas sistēmas izveidei nepieciešamais **aptuvenais** finansējums (**6,3 milj. EUR**) **provizoriski** **varētu tikt piesaistīts** no **Eiropas Savienības fondu** pieejamā finansējuma. Vienlaikus akcentējams, ka nepieciešamās izmaksas ievērojami pārsniedz ar Ministru kabineta 2013.gada 14.oktobra rīkojumu Nr.468 „Par Informācijas sabiedrības attīstības pamatnostādņu 2014.-2020.gadam” apstiprinātā Informācijas sabiedrības attīstības pamatnostādņu 2014.-2020.gadam rīcības virzienam „Efektīvi e‑pakalpojumi un sistēmas tieslietu jomā” paredzēto finansējumu.

**II risinājuma variants**

Tiek saglabātas divas informācijas sistēmas, uzlabojot datu apmaiņas kvalitāti un pilnveidojot normatīvo regulējumu attiecībā uz iestāžu kompetences nodalīšanu, izstrādājot nosacījumus, pie kuriem informācijas apmaiņas ietvaros izmaiņas, kuras iestāde veikusi savas kompetences datos, aktualizējas otras iestādes informācijas sistēmā. Integrētas procedūras, kuru rezultātā datu nesakritības nav iespējamas.

Iespējams samazināt laiku, kas nepieciešams reģistrācijas procesam, jo informācijas aprite notiek ātrāk.

Vēsturisko datu kārtošanu iespējams veikt pakāpeniski un kā obligāts priekšnosacījums netiek izvirzīta arhīvu digitalizācija, līdz ar to, risinājums neprasa tik lielus resursu ieguldījumus. **Digitālā arhīva izveide masveidā īsā laika periodā šim risinājuma variantam nav uzskatāma par obligātu priekšnosacījumu. Taču iestādēm jānodrošina pakāpeniska arhīva digitalizēšana, datu kārtošana un savstarpēja pieeja digitālajiem arhīviem, lai ar to starpniecību tās varētu sekmīgāk apmainīties ar informāciju vai iegūt tām nepieciešamo informāciju.**

Tiek izstrādāta jauna Kadastra informācijas sistēma, kas nodrošinās kvalitatīvu abu informācijas sistēmas sadarbību un atrisinot problēmas, kas saistītas ar Kadastra informācijas sistēmas tehniskās realizācijas novecošanos, riskiem saskarnes ilgtspējīgai darbībai un citiem nozīmīgiem problēmjautājumiem.

Minētā risinājuma varianta izmaksas sastāda **11.1 milj. EUR**. **Jaunas Kadastra informācijas sistēmas izstrādei varētu tikt piesaistīts** Eiropas Savienības fondu finansējumu, **kas šobrīd ir noteikts provizoriski (5,3 milj. EUR) un** tas sastāda būtisku daļu no kopējām izmaksām.

##### Ņemot vērā esošo situāciju, kā arī izvērtējot iespējamos ieguvumus un riskus, Tieslietu ministrija atbalsta II risinājuma variantu, kas izmaksu ziņā atbilst šā brīža valsts budžeta iespējām, kā arī no ieguvumu viedokļa datu kvalitātes un informācijas apmaiņas uzlabošanā būtiski neatšķiras no I.risinājuma varianta. Tādējādi II. risinājuma varianta īstenošana ir likumsakarīga no resursu efektīvas izmantošanas viedokļa, jo ar būtiski mazākiem finanšu ieguldījumiem iespējams sasniegt izvirzīto mērķi – reģistrētie dati ir pilnīgi, savstarpēji atbilstoši un pareizi. II.risinājuma variants ir vienkāršāks arī no tehniskās realizācijas viedokļa, kā rezultātā uzskatāms, ka kopumā no šī varianta realizācijas ieguvumu ir vairāk.

Tieslietu ministrs

 Dzintars Rasnačs

Iesniedzējs:

tieslietu ministrs Dzintars Rasnačs

02.07.2015. 16:37

800

I.Reizina

67046137, Ingrida.Reizina@tm.gov.lv